Te awheawhe i te 13 o Pipiri

Ko te whakamutunga i te rārangi awheawhe i whakatūria e te rōpū hoahoa ngātahi ki Pōneke, i te rā 13 o Pipiri, hei whakaū i tētahi hoahoa whārahi mō tētahi pūnaha hou hei tautoko hauā. I tā mātou awheawhe whakamutunga:

* I whakahoki kōrero mai ngā mema hoahoa ngātahi e pā ana ki te hui a te Rōpū Minita
* I arotakengia e mātou te hoahoa whārahi me te pepa a te Rūnanga Kāwanatanga.
* I tirohia e mātou tētahi mahere hukihuki o te hōtaka mahi e haere ake nei.
* I huritao te rōpū ki te tukanga hoahoa ngātahi.
* I kōrero tahi mātou ko Wai Campbell.

## Te hui a te Rōpū Minita me te whakaaturanga o te hoahoa whārahi

I te tīmatanga o te rā, i kawe mai ngā mema o te rōpū hoahoa ngātahi i ngā kōrero o te wā mō ngā nekehanga mai i te awheawhe o mua tonu i tēnei.

He whai wāhi mō ngā mema hoahoa ngātahi i te rāngai ki te kōrero ki ō rātou wheako i te hui a te Rōpū Minita. Ko ngā mema e rima o te rōpū hoahoa ngātahi, ko Shane McInroe, ko Helena Tuteao, ko Lawrence Chok, ko Jade Farrar rātou ko Gerri Pomeroy, nā rātou rā ngā kōrero i tuari atu ki ngā Minita, ki a Adams rātou ko Tolley, ko Woodhouse, ko Ngaro, ko Wagner.

I tino pai rātou ki te hui. Hei tā rātou:

* I tino aronuitia ā mātou kōrero e ngā Minita - ehara noa iho mātou i 'ngā tāngata hauā' - i pono tā rātou aronui mai, me tā rātou whakaute mai hoki i a mātou hei rōpū kōkiri kaupapa.
* Nāwai ngā kōrero i āta whakatakotohia i te tīmatanga, ka whanake haere ai kia rere pai hei whakawhitiwhiti kōrero tūturu.
* He pātai uaua i puta, engari i tika tonu te āhua, i rere pai ngā kōrero, he wheako pai mō mātou.
* I rangona tā rātou tīmata ki te whakaaro ki te haumitanga. Ki ahau nei he mea nui i tutuki i a mātou i taua pō.

## Te arotake i te hoahoa whārahi me te pepa a te Rūnanga Kāwanatanga

I arotakengia e te rōpū te hoahoa whārahi kua whakahoungia i muri mai i te awheawhe o mua tonu i tēnei. Kia maumahara nā, i roto rā ko:

* ētahi mahi anō e pā ana ki te tohanga pūtea me ngā tūranga rōpū
* ngā kupu me ngā ingoa.

I arotakengia hoki e te rōpū hoahoa ngātahi ko te pepa hukihuki mā te Rūnanga Kāwanatanga, me tōna whakaahua anō hoki e whakaatu ana i te hoahoa whārahi.

## Mahere whārahi hukihuki o te hōtaka mahi

Kātahi te rōpū hoahoa ngātahi ka tirotiro i te mahere whārahi mō ngā mahi kei mua i te aroaro, inā hoki:

* Ko ngā mahi me tutuki e taea ai tēnei te whakatīnana ki MidCentral (hoahoa taipitopito)
* Ko ēhea ngā kaupapa here me ngā ture me mātua panoni?
* Me pāhekoheko atu mātou ki a wai huri noa i te rāngai, āhea hoki e tika ana,?
* Mā hea ā mātou whakawhitiwhiti kōrero, ki a wai hoki?
* Me aha tātou hei tautoko i ngā momo rōpū, hei whakahaere hoki i te panonitanga mō rātou (hei tauira, ko te hunga hauā, ko ngā whānau, ko ngā ratonga, ko ngā umanga kāwanatanga, ko ngā NASC, ko te hapori anō hoki)?
* Me aha tātou hei whakaū i ngā whakaritenga e whai wāhi tonu ai te tangata ki ana tautoko o nāianei i te wā o te panonitanga, mēnā e whai hua ana ki a ia?

## Te huritao ki ngā tukanga hoahoa ngātahi

I te mea koinei tā mātou awheawhe whakamutunga, i huritao te rōpū ki ō rātou whakaaro ki ngā painga o te tukanga hoahoa ngātahi. E ai ki ngā kōrero:

* Kia kōrerohia te tirohanga o te tangata hauā, nā te tukanga nei i āhei ai tā mātou whai wāhi atu i runga i te whakaarohe ōrite mātou ki ētahi atu, i māia ake ai hoki mātou ki te pāhekoheko atu.
* E māia ana au ki te kawe mai i ngā tirohanga a te hunga hauā
* Kua mahi ngātahi te katoa, i kore ai te nuinga e pēhia e tētahi rōpū kotahi, e tētahi tangata kotahi rānei
* He pai te aro ki ngā take e ai ki ōku anō wheako
* Haere ake nei, [ka rangona] te tuakiri Māori, me te take o ngā tautoko māori
* I tino pai au ki te whakapātaritari o te whakapuaki tirohanga ki te rōpū, me ngā kōrero uaua i panoni ai i te āhua o tā tātou mahi tahi.
* Te whai māramatanga ki ngā kōkiritanga me te tūāpapa pakari mō ngā whānau.
* Mōku ake, ka āhei taku whai oranga mō māua ko taku tamāhine, ā, ka āhei te whai kia pai ō tātou ao.
* I pai te kite i te hunga hauā e arataki ana
* I tino werohia ōku whakaaro ake, i whakatau au kia noho ki muri - i reira au hei kaitautoko
* Ko te mana nui o te whakaaro ā-rōpū - kaua ko te noho noa iho, kōrerorero ai, engari ko te whakatika raruraru, me te kōkiri i te kaupapa.
* Mōku ake, ko te ako, me te tuku hoki i te tukanga kia āhei ai te mahi hoahoa ngātahi tūturu, ko te whakapono anō hoki ki te whakakotahitanga o te rōpū ki te whakatau me pēhea te āhua o te hoahoa whārahi.

## Te Kōrero ngātahi me Wai Campbell

I te hāora whakamutunga o tā mātou awheawhe ka tū tētahi tukanga poto, i ārahina rā e Wai Campbell, he matua nō tētahi tamaiti motuhake, he ahurei anō hoki. I ārahina te rōpū e Wai ki tētahi tukanga auaha, he māori hoki, arā, ko te whakawhanaungatanga mā te mihimihi, i a ia e whakataki mai ana i te kaupapa o Te Wheke (he tauira hauora Māori). I āta werohia te rōpū ki te whakapuaki i ō rātou whakapapa hei mahi takirua, kātahi ka whakaatuhia atu ngā kōrero ki te rōpū mā tētahi oro, me tētahi tohu anō hoki. Kātahi mātou ka wāhia ki ngā rōpū tāne, me ngā rōpū wāhine, ka wānanga ai i te kaupapa - ko ia rōpū ka kōwhiri i ētahi āhuatanga e whā o ngā āhuatanga e waru o Te Wheke, me ō mātou whakaaro ā-takitahi, ā-takirōpū hoki, me te whakaurutia, me te whakatīnanahia hoki ōna i ō mātou ao ake.

I te marama e whai ake nei, ka aro mātou ki te kawenga o te hoahoa whārahi ki te Rūnanga Kāwanatanga. Ka whakapā atu anō mātou hei tōna paunga o te Hōngongoi.

Mēnā he pātai āu, tēnā whakapā mai mā STfeedback@moh.govt.nz

Sacha O'Dea

Kaitātaki Kaupapa, Whakahounga Pūnaha.